ኢትዮጵያ በአፍሪካ ህብረት ምስረታ ላይ የነበራትን ሚና የሚመለከት ጉባዔ ሊካሄድ ነው
አዲስ አበባ፤ ሐምሌ 12/2005 (ዋኢማ) – ኢትዮጵያ ለአፍሪካ አንድንት ድርጅት (የአፍሪካ ህብረት) መመስረትና ለአፍሪካ የነጻነት ታጋዮች ያበረከተችው አስተዋጽኦን በሚመለከት ሐምሌ 20 ቀን 2005 ዓ.ም በቀድሞው የአፍሪካ አንድንት ድርጅት (የአፍሪካ ህብረት) አዳራሽ ጉባዔ እንደሚካሄድ ተገለጸ፡፡በኢትዮጵያ የግርማዊ ቀዳማዊ ኃይለ ሥላሴ መታሰቢያ ማህበር አስተባባሪነት አመቱን ሙሉ የሚካሄደውን የአፍሪካ ህብረት 50ኛ ዓመት (የወርቅ ኢዮቤልዩ) በዓልን ምክንያት በማድረግ ኢትዮጵያዊው ንጉሥ ቀዳማዊ ኃይለ ሥላሴ በወቅቱ ለአፍሪካ አንድነት ድርጅት መመስረት ያበረከቱትን አስትዋጽኦ ለመዘከር በማሰብ ጉባዔው መዘጋጀቱ ነው የተገለጸው፡፡የግርማዊ ቀዳማዊ ኃይለ ሥላሴ መታሰቢያ ማህበር ሊቀ-መንበር አቶ ናሁ ሰናይ ለጋዜጠኞች በሰጡት ጋዜጣዊ መግለጫ ላይ የአፍሪካ ህብረት 50ኛ ዓመት (የወርቅ ኢዮቤልዩ) በዓል ሲከበር ለድርጅቱ መከበርም ጉልህ ድርሻ የነበራቸው ሰዎች አብረው መታወስ አለባቸው፡፡ ከዚህ ውስጥ ደግሞ ግንባር ቀደሙ ግርማዊ ቀዳማዊ ኃይለ ሥላሴ ናቸው ብለዋል፡፡እንደ ሊቀመንበሩ ገለጻ ሐምሌ 20 ቀን 2005 ዓ.ም በሚካሄደው ጉባኤ ላይ ለአፈሪካ አንድነት ድርጅት (የአፍሪካ ህብረት) መመስረት፣ ለሁለት የተከፈለውን ቡድን ለማስማማት የነበረው ሂደት ላይ የዓፄ ኃይለ ሥላሴ ሚና ምን እንደነበር በሰፊው ውይይት እንደሚደረግበት ተናግረዋል፡፡ሊቀመንበሩ አያይዘውም በዚህ ጉባዔ ላይ የቀድሞው የደቡብ አፍሪካ ፕሬዝዳንት ታምቦ ምቤኪ፣ ፕሮፌሰር እንድሪያስ እሸቴ፣ አምባሳደር ብርሃኑ ደሪሳ፣ አቶ ተሾመ ገ/ማርያም፣ ወ/ሮ ሰሎሜ ታደሰ፣ አቶ አብዱል መሃመድ እና የኢትዮጵያ የታሪክ ተመራማሪዎችና ምሁራኖች የውይይቱ መሪ ተሳታፊዎች ሲሆኑ በርካታ ተጋባዥ እንግዶች እንደሚገኙ ገልጸዋል፡፡የግርማዊ ቀዳማዊ ኃይለ ሥላሴ መታሰቢያ ማህበር ሥራ አስኪያጅ አቶ ሲሳይ ክፍሌ በበኩላቸው ማህበሩ በ1991 ዓ.ም ሲቋቋም የግርማዊ ቀዳማዊ ኃይለ ሥላሴ አጽመ አስከሬንን በክብር ቦታ ማሳረፍ፣ ለጎበዝና መማር ለማይችሉ ተማሪዎች የትምህርት እድልን ማመቻቸት እንዲሁም በአዲስ አበባ ክፍለ ከተሞች በቀዳማዊ ኃይለ ሥላሴ ሥም ቤተ-መዘክርና ቤተ-ማፃሕፍት ቤት ለመገንባት በሚል ዓላማ እንደተቋቋመ ገልጸዋል፡፡እንደ ኢሬቴድ ዘገባ ሥራ አስኪያጅ ማህበሩ ከተቋቋመ ጀምሮ ለ5 መቶ ተማሪዎች የትምህርት እድልን እንዲያገኙ የተደረገ ሲሆን መንግስት ከያዘው የትምህርት ፖሊሲ አንጻር ወደፊት በሰፊው እንሰራለን፡፡ ለዚህም ወጣቱ ትውልድ ንቁ ታሳትፎ እንዲያደርግ በማለት ጥሪያቸውን አቅርበዋል፡፡